**שלמי תודה**

ספר זה לא היה בא לעולם ללא הסיוע הנדיב של שורה ארוכה של אנשים שעזרו להביא להשלמתו.

היה זה אחד מנפתולי הגורל שבעת שסיימתי לעבוד על מאמר בנושא דיין נפגשתי עם פרופ' עוזי רבי שעניין אותי במיזם שמרכז דיין , שבראשו עוזי עומד, קידם. המיזם היה מחקר משמעותי ועדכני בנושא דיין. חברי הוועד המנהל של מרכז דיין ובראשם ד"ר יוסף צ'חנובר וד"ר זלמן שובל ומנהל המכון פרופ' עוזי רבי היו אלה שיזמו את הרעיון לבצע מיזם מחקרי עדכני שמתמקד במנהיגותו הצבאית והמדינית של דיין לאור פרסומים רבים של מחקרים ומסמכי ארכיון שראו אור בעשור האחרון קשורים לתקופה בה דיין פעל. תודתי נתונה להם על האמון שנתנו בי ועל התמיכה לאורך כל הדרך הארוכה והמפותלת במהלך המחקר והכתיבה של מחקר זה.

תודתי נתונה במיוחד לד"ר זלמן שובל שליווה את הפרויקט לאורך כל אורכו כשהוא תמיד זמין וקשוב לכל שאלה ובקשת עזרה . ד"ר שובל גם חלק עימי תובנות רבות וחשובות מתקופת עבודתו המשותפת עם משה דיין. אותם הדברים נכונים גם לגבי לפרופ' רבי, שבנוסף לעצותיו הטובות ידע תמיד לעודד ולהדריך ברגעי משבר. כך גם הצוות המסור כולו במרכז דיין שתמיד היו נכונים להושיט יד ולעזור.

תודתי העמוקה נתונה לעמיתי ההיסטוריונים הצבאיים, לד"ר יגיל הנקין וד"ר זאב אלרון ממחלקת היסטוריה שסייעו לי רבות בכתיבת הפרקים של תקופת רמטכלותו של דיין בשנות ה 50. הפרקים על מלחמת יום הכיפורים היו הפרקים המורכבים ביותר לכתיבה, והתברכתי בסיוע רב מצד טובי החוקרים שניתן למצוא בארץ ובעולם בתחום זה. ד"ר עידו הכט מהמכללה לפיקוד ומטה בצה"ל השקיע הרבה שעות להסביר לי את תוכניות המלחמה של צה"ל ערב 1973, ד"ר שמעון גולן סייע לי רבות במהלך שיחות רבות שקיימנו להבין את האירועים ומערכות היחסים בפיקוד העליון ובין הדרג הצבאי -אזרחי. פרופ' אורי בר יוסף תרם גם הוא מזמנו שעות ארוכות לטובת הסבר מפורט של הרקע למלחמה וההפתעה המודיעינית. ד"ר חגי צורף מארכיון המדינה השלים את התמונה על דרג ההנהגה האזרחי והמו"מ שהתנהל עם המצרים טרם המלחמה.

זכיתי להנות גם מתובנות רבות של פרופ' מרטין ון קרפלד שכעשור וחצי לפני הופעת ספר זה כתב בעצמו ספר קצר ומצוין על משה דיין שלצערי פורסם רק באנגלית. מומחה האסטרטגיה דוקטור אדוארד לוטוואק איתו עבדתי במהלך התקופה על מיזם אחר שיתף אותי גם בתובנות רבות וגם בתוכן של מספר שיחות עם דיין אותם ניהל עם דיין בזמנו.

דודי, הפרופ' שימעון שמיר, הינו גם היסטוריון מומחה למצרים וגם זכה להיפגש עם המנהיגים החשובים משני צידי המתרס. למדתי ממנו רבות בעת ששהיתי במחיצתו על רוח התקופה והאישיות של המנהיגים השונים, בעיקר אנואר אל סאדאת מנהיג מצרים, שהיה יריבו של דיין ב 1973 ולאחר מכן האישיות איתה ניהל מו"מ לשלום.

בנוסף לסיוע הרב שקיבלתי ממומחים וחוקרים מהאקדמיה סייעו בידי גם אנשים רבים שהכירו את דיין במהלך חייו וכאלה שעבדו עמו זמן רב. השופט אליקים רובינשטין היה יועצו המשפטי של דיין בתפקידו כשר חוץ ומילא תפקיד חשוב בקמפ דיויד ניאות להיפגש ולשוחח מספר פעמים. כך גם נאורה בר נח מטלון, מזכירתו של דיין במשך תקופת הרמטכלות של דיין ומי שליוותה אותו כידידת המשפחה במשך שנים רבות. הסיפורים האנקדוטות והתובנות האישיות שחלקה עימי לא יסולאו בפז. דלת ביתה הייתה פתוחה בפני בכל עת ולכל צורך ואני לא היססתי לעשות שימוש מיטבי בידע שהעמידה לרשותי.

בני משפחתו של דיין ניאותו להיפגש עימי על מנת לשפוך אור נוסף מנוקדת מבטם האישית ולחלוק חומרים משפחתיים. על כך תודתי נתונה לרות דיין ז"ל, יעל דיין ולליאור דיין על שפתחו לי צוהר לעולמם האישי.

ענת גורן, יוצרת הסרטים הדוקומנטריים, הפיקה סידרה תיעודית מצוינת על משפחת דיין. ענת חלקה איתי בנדיבות רבה הן מידע וחומרים שאספה תוך כדי הכנת הסדרה שסברה שיכולים להועיל לי.

עמיתי למחלקה במדע המדינה באוניברסיטת בר אילן היוו מקור כח ועידוד, במיוחד ראש המחלקה דאז, פרופ' רמי גינת, בעצמו היסטוריון של מצרים המודרנית, השיחות עימו היוו מקור ידע חשוב נוסף והוא הפנה אותי למספר ממצאים מחקריים עדכניים בנושא מצרים והמעורבות הסובייטית.

בהפקת כל ספר יש מס' אנשים שעמלים מאחורי הקלעים ובלעדיהם לא יתכן התוצר הסופי. התברכתי בעוזרת מחקר מצוינת, רויטל ירושלמי ששום משימה לא הייתה בלתי אפשרית עבורה. רויטל הקדישה את כל מרצה לקידום הספר, בסבלנות אין קץ סיכמה, ערכה ואיתרה חומרים בארכיונים ובספריות, יותר מהכל הייתה בת לויה וחברה אמיתית למסע הארוך של הכנתו של הספר.

כתב היד נכתב במקור בעברית. התברכתי בשתי מתרגמות ועורכות מהמעלה הראשונה, סוזן דורון וסוזן קורדיש שבכישרון רב ועבודת צוות מופתית המירו את הטקסט לקרוא בשפה האנגלית. תודתי נתונה גם לקרן הישראלית למדעים Israel Science Foundation (ISF) על תמיכתה שאיפשרה את מלאכת התרגום והעריכה.

משפחתי היקרה לעודד ותמיד הראו תמיכה ואופטימיות. אשתי, כרמלה שמיר, דיפלומטית מנוסה בשירות משרד החוץ בעצמה, קראה את כתב יד והעניקה לי משוב חשוב וכן. היא ושלושת ילדי, אלה, עידו ויעל היוו מקור מתמיד להנעה והנאה שאפשר לי להתגבר גם על הקשיים הגדולים ביותר, ספר זה מוקדש באהבה להם.